ΝΕΑ ΕΛΛΗΝΙΚΑ 
Γ΄ ΤΑΞΗ ΕΠΑΛ 
ΘΕΜΑΤΙΚΗ ΕΝΟΤΗΤΑ: ΑΠΟ ΤΟΝ 20ό ΣΤΟΝ 21ο ΑΙΩΝΑ

ΕΝΔΕΙΚΤΙΚΕΣ ΑΠΑΝΤΗΣΕΙΣ
(Επισημαίνεται ότι οι απαντήσεις που προτείνονται για τα θέματα είναι ενδεικτικές. Κάθε άλλη απάντηση, κατάλληλα τεκμηριωμένη, θεωρείται αποδεκτή.)

Α3. (μονάδες 25) 

	ΕΠΙΣΗΜΑΝΣΕΙΣ
· Κειμενικό είδος: Άρθρο γνώμης (αναμένεται να ακολουθηθούν τα χαρακτηριστικά στοιχεία του άρθρου γνώμης: τίτλος, αφόρμηση από επίκαιρο γεγονός στον πρόλογο, κτλ.).
· Συντάκτης: Ο μαθητής/η μαθήτρια.
· Αποδέκτης: Η σχολική κοινότητα κατά πρώτο λόγο, οποιοσδήποτε αναγνώστης κατά δεύτερο λόγο.
· Ύφος: Τυπικό, κάποιες φορές οικείο (χρήση α’ και γ΄ προσώπου, προσεγμένο λεξιλόγιο).
· Γλώσσα: αναφορική λειτουργία.




Ενδεικτικοί άξονες της απάντησης:

Ο μαθητής/η μαθήτρια αναμένεται:
· να αξιοποιήσει τις απόψεις του Ιωάννη Μαριά για την κυβερνοασφάλεια (προστατεύει τις πληροφορίες, τα πληροφοριακά συστήματα και τις υποδομές από κακόβουλες ενέργειες, αποτρέπει τις κυβερνοεπιθέσεις, οχυρώνει προσωπικούς υπολογιστές και εταιρικά δίκτυα, ελέγχοντας τα ευάλωτά τους σημεία). 
· να υποστηρίξει τεκμηριωμένα τη δική του/της άποψη (μπορεί π.χ. να επισημάνει ότι μέσω της κυβερνοασφάλειας είναι δυνατόν α) να καταπολεμηθεί το κυβερνοέγκλημα, ώστε το διαδίκτυο να είναι ανοιχτό σε όλους και ταυτόχρονα ασφαλές και να ενισχυθεί η εμπιστοσύνη των πολιτών στις ψηφιακές υπηρεσίες, β) να αντιμετωπιστεί η κακοποίηση των παιδιών στο διαδίκτυο, γ) να θωρακιστούν τα δίκτυα πληροφοριών και τηλεπικοινωνιών του κράτους, να διασφαλιστεί δηλαδή η κυβερνοάμυνα). 

	Θετικά αξιολογούνται: 
· Ένας πετυχημένος, περιεκτικός και ελκυστικός τίτλος 
· Η κατάλληλη τεκμηρίωση
Αρνητικά αξιολογούνται: 
· Η απουσία τίτλου ή ένας μακροσκελής ή ασαφής τίτλος
· Ένας γενικόλογος πρόλογος 
· Η πληθώρα παραδειγμάτων και η έλλειψη τεκμηρίωσης 
· Το προσωπικό, εξομολογητικό ύφος.



Β3. (μονάδες 25)

Ενδεικτικοί άξονες της απάντησης: 
· Ο αφηγητής προκρίνει μια στάση ζωής που βασίζεται: 
· στο συναίσθημα (και όχι στη λογική)
· στον αυθορμητισμό (και όχι στον προγραμματισμό)
· στη χαρά και στην έκπληξη (και όχι στην τεχνολογία) 
· στην κυριαρχία της καρδιάς (και όχι της εικονικής πραγματικότητας)
Μόνο τότε, σύμφωνα με τον αφηγητή, θα μπορέσει ο άνθρωπος να ζήσει ευτυχισμένος, να βρει την ισορροπία που θα του προσφέρει η γαλήνη της καρδιάς, να εναρμονιστεί με τους άλλους ανθρώπους γύρω του. 
· Στη συνέχεια, ο μαθητής/η μαθήτρια καλείται να εκφράσει ελεύθερα την προσωπική του/της γνώμη για τη στάση ζωής που προβάλλεται στο κείμενο. Μπορεί να γράψει ότι: 
· συμφωνεί πλήρως ή εν μέρει 
· διαφωνεί πλήρως ή εν μέρει με τον αφηγητή, αιτιολογώντας τη συμφωνία ή τη διαφωνία του. 
· Η εκφώνηση επιτρέπει την καταγραφή των προσωπικών ιδεών των μαθητών, αρκεί να είναι ολοκληρωμένες ως προς τη διατύπωση και τα νοήματα. 
